**Artikkel 1 - Definisjoner**

Farsund Rotaryklubb er tilknyttet Rotary International distrikt 2290, og er underlagt RI's lover og vedtekter.

Klubben holder til i Farsund kommune. Medlemskap forutsetter ikke bosted i Farsund kommune.

I disse vedtekter betyr:

1. Styre: Styret i Farsund RK.

2. Styremedlem: Et medlem av klubbens styre.

3. Medlem: Et medlem, unntatt honorært medlem, av klubben.

4. RI: Rotary International.

5. RK: Rotaryklubb

6. År: Den tolvmåneders periode som begynner 1. juli.

**Artikkel 2 – Rotarys formål.**

Rotarys formål er å fremme og styrke viljen til å gagne andre som grunnlag for all virksomhet, og spesielt viljen til:

1. Å utvikle vennskap som grunnlag for å gagne andre
2. Å stille høye etiske krav i vårt yrkesliv, vise respekt for alt nyttig arbeid og bruke hver enkelt rotarianers yrke som mulighet til å gagne samfunnet.
3. Å gagne andre i privatliv, yrke og samfunnsliv.
4. Å arbeide for internasjonal forståelse, samhold og fred gjennom et verdensom-spennende fellesskap av personer fra forskjellige yrker forenet i idealet om å gagne andre.

**Artikkel 3 - Styret**

Farsund RK's styrende organ skal være styret, som består av inntil 8 medlemmer av klubben, nemlig 3 styremedlemmer (valgt i henhold til artikkel 3, pkt. 1, i disse vedtekter), president, innkommende president, sekretær, kasserer og sist avgåtte president.

Styret har ansvaret for at klubben drives etter RI's lover og klubbens vedtekter, og at klubben er organisert på en tjenlig måte i henhold til klubbens vedtekter, og fører oppsyn med virksomheten i komiteene. Styret skal sørge for at mandat, mål og planer blir utarbeidet for komiteenes virksomhet.

Program og komiteinndeling meldes skriftlig til medlemmene snarest mulig.

Styret skal sørge for betryggende regnskapsførseI, økonomiforvaltning og kontroll, og oppbevaring av klubbens protokoller og eiendeler for øvrig.

Styret er beslutningsdyktig når minst halvparten av medlemmene er til stede. Presidenten har dobbeltstemme ved stemmelikhet.

**Artikkel 4 - Valg av styre og andre tillitsvalgte**

**Pkt. 1**Valgmøte skal holdes hvert år innen 1. desember for valg av innkommende president og styre for neste rotaryår.

I et vanlig møte - senest 3 uker før valgmøtet - framlegger styret sitt forslag til nytt styre for kommende Rotaryår, samt forslag på innkommende president for det derpå følgende Rotaryår. Styret påser at forslaget og tidspunktet for vaIgmøtet også distribueres til klubbens medlemmer. På dette møtet, eller senest 1 uke for vaIgmøtet, kan klubbens medlemmer foreslå andre kandidater.

Nominasjon forberedes og ledes av styret, som legger fram nominerte kandidater.

Ved forslag om flere kandidater foretas skriftlig valg. Dersom det kommer opp flere forslag, er de med flest stemmer nominert. Ved stemmelikhet foretas loddtrekning.

**• President.** Det er en fordel at presidenten er et erfarent medlem.

**• Kasserer m.fl.** Nominasjon av kasserer og revisor/arkivar foreslås av styret. Presidenten velger selv
 sekretær. Disse tillitsvalgte kan gjenvelges.

**• Styremedlemmer.** Alle klubbens medlemmer - med unntak av siste års styremedlemmer, nominerte kandidater
 til presidentembetet, sekretær og nominerte kandidater til kasserer, revisor/arkivar kan
 være kandidater til styret.

**• Formann i programkomite bør være styremedlem.** Alle aktive klubbmedlemmer forplikter seg til å motta valg eller bli oppnevnt av styret til
 tillitsverv innen klubben med mindre særlige forhold foreligger.

**Pkt. 2.**
Innkommende president, sekretær, og de som er valgt til styremedlemmer og kasserer, revisor/arkivar, danner sammen med den umiddelbart avgåtte president det nye styret for kommende Rotaryår.

**Pkt. 3.**
Hvis en plass i styret eller annet tillitsverv blir ledig, skal et nytt styremedlem eller en ny tillitsvalgt utpekes av styret.

**Pkt. 4.**
Ved frafall blant de nyvalgte, ennå ikke tiltrådte tillitsvalgte eller styremedlemmer skal et nytt styremedlem eller en ny tillitsvalgt utpekes av styret.

**Artikkel 5 - De tillitsvalgtes plikter**

**Pkt. 1 Presidenten.**Det er presidentens plikt å lede møtene i klubben og i styret, samt utføre slike andre opp-gaver som vanligvis hører inn under dette verv.

**Pkt. 2 Innkommende president.**Det er den innkommende presidents plikt å være styremedlem og utføre slike oppgaver som er foreskrevet av presidenten eller styret. Innkommende president er klubbens visepresident, og har som plikt å lede møtene i klubben og i styret i presidentens fravær, samt å utføre andre plikter som vanligvis hører inn under presidentens verv.

**Pkt. 3 Sekretæren.**Det er sekretærens plikt å føre medlemsfortegnelse, føre liste over fremmøte, sende innkallelser til klubbmøter, styremøter og komitemøter, skrive og oppbevare referater fra slike møter, skrive de nødvendige rapporter til RI, herunder den halvårlige rapport om medlemskap 1. januar og 1. juli, samt melding 1. oktober og 1. april om alle nye aktive medlemmer som er innvalgt siden begynnelsen av den halvårlige rapporteringsperioden i juli eller januar samt sende melding om endring av medlemskap. Det er ikke krav til møteplikt i Farsund RK. Det er like vel ønskelig at det føres oversikt over de fremmøtte på hvert møte. Dette registreres i «Medlemsnett». Utføre de plikter som vanligvis hører inn under sekretærvervet eller det som måtte pålegges av styret.

**Pkt. 4 Kassereren.**Det er kassererens plikt å ta vare på alle midler, gjøre regnskap for disse hvert år overfor klubben, og til enhver tid etter anmodning fra styret, samt utføre slike andre plikter som hører inn under kassererfunksjonen eller pålegges av styret. Herunder betale regninger, kontingenter mv. innen de frister som gjelder. Kasserer setter opp budsjettforslag for kommende år.

Når vedkommende slutter som kasserer, skal han/hun overlevere til sin etterfølger, eller til presidenten, alle midler, regnskaper og annen klubbeiendom som måtte være i hans/hennes besittelse.

**Artikkel 6 - Møter**

**Pkt. 1.**
Årsmøtet i Farsund RK skal holdes senest den 1. oktober hvert år. Det er styret for forrige Rotaryår som framlegger årsberetning og regnskap, og eventuelle andre saker, for god-kjenning i klubben.

**Pkt. 2.**
De ordinære ukentlige møter i Farsund RK skal holdes hver mandag kl. 19:00. Det avholdes ikke ordinære rotarymøter når skolene har fri (sommerferie, påskeferie, høstferie og vinterferie). Der rotarymøtene faller på en bevegelig helligdag, går møtene ut. Alle medlemmer, med unntak av æresmedlemmer eller medlemmer som er fritatt for møteplikt i.h.t. artikkel 8, pkt. 3 og 4 i klubblovene (85-årsregelen) skal registreres som tilstede-værende eller fraværende ved det ordinære klubbmøtet. Fremmøte skal bekreftes ved medlemmets tilstedeværelse i minst 50 (femti) prosent av møtetiden, enten i denne eller i en annen Rotaryklubb, eller som ellers fastlagt i klubblovene, artikkel 8, pkt. 1 og 2.

**Pkt. 3**.
Ordinære styremøter skal holdes minst tre ganger hvert halvår. Ekstraordinære styremøter skal innkalles av presidenten når dette anses nødvendig, eller etter anmodning fra to styre-medlemmer, etter at behørig varsel er gitt.

 **Artikkel 7 - Avstemningsregler.**
Ethvert møte i klubben hvor en tredjedel av medlemmene er til stede, er beslutningsdyktig. Avstemninger i klubben skal foregå ved muntlig stemmegivning, unntatt ved personvalg med flere kandidater, som skal skje skriftlig. Styret kan bestemme at en konkret beslutning skal avgjøres ved skriftlig stemmegivning.

Enhver sak som antas å kunne forplikte klubben økonomisk eller på annen måte, skal behandles av styret før vedtak kan fattes på klubbmøte. Hvis slike forslag fremsettes på et klubbmøte, skal oversendes styret for behandling uten realitetsdiskusjon. Vedtak fattes med simpelt flertall, hvis annet ikke er bestemt i disse vedtektene.

**Artikkel 8 - Forretningsorden for møtene**

• Møtet åpnes

• Introduksjon av besøkende

• Korrespondanse, meddelelser og Rotaryinformasjon

• Eventuelle klubbsaker

• Foredrag eller annen form for program

• Møtet heves

**Artikkel 9 - Fire Tjenesteområder**

De fire tjenesteområder utgjør det filosofiske og praktiske rammeverk for Farsund RK's arbeid.

De er Klubbtjeneste, Yrkestjeneste, Samfunnstjeneste og Internasjonal Tjeneste.

**Artikkel 10 - Komiteer**

Klubbkomiteenes oppgave er å oppnå klubbens langsiktige mål innen de fire tjeneste-områdene.

Innkommende president, president og past president bør samarbeide for å sikre kontinuitet i ledelse og planlegging av fremtidig ledelse. Når det er praktisk mulig, bør komitèmedlemmer sitte i samme komité i tre år for å sikre kontinuitet. Innkommende president er ansvarlig for å oppnevne komitemedlemmer til ledige verv, utnevne komitèledere samt holde planleggings-møter før starten på sitt presidentår. Det anbefales at komitèledere har tidligere erfaring som medlem av den aktuelle komité. Følgende faste komiteer skal finnes:

**Medlemskap:**Denne komitéen skal utvikle og iverksette en plan med henblikk på å rekruttere og beholde medlemmer.

**Kommunikasjon, eksternt/internt**Denne komitéen skal utvikle og iverksette planer med henblikk på å informere offentligheten om Rotary samt fremme klubbens serviceprosjekter og virksomhet.

**Klubbadministrasjon**Denne komitéen skal utføre virksomhet knyttet til en effektiv drift av klubben.

**Serviceprosjekter**Denne komitéen skal utvikle og iverksette utdannelsesprosjekter så vel som humanitære og yrkesprosjekter som er rettet mot behovene i eget samfunn samt samfunn i andre land.

**The Rotary Foundation**Denne komitéen skal utvikle og iverksette planer med henblikk på å støtte The Rotary Foundation gjennom både økonomiske bidrag og deltakelse i prosjekter.

Styret kan oppnevne ytterligere komiteer etter behov, eller overlate oppnevningen til ovennevnte komiteer.

Presidenten er - i embeds medfør - medlem av alle komiteer og som sådan ha alle komitemedlemmets rettigheter.

Den enkelte komité skal behandle slike saker som er tillagt den ifølge vedtektene, samt slike tilleggssaker som den måtte få henvist av presidenten eller styret, eller saker som komitèen selv tar initiativ til. Komitèen må ikke sette i gang arbeidet med større saker før melding er gitt til og godkjent av styre.

Komitèlederen skal være ansvarlig for jevnlige møter og virksomhet i sin komité, føre tilsyn med og koordinere komiteens arbeid og rapportere til styret om alle komitèens aktiviteter.

**Artikkel 11 - Komitèenes oppgaver**

Alle komitèenes oppgaver skal fastlegges og gjennomgås av presidenten i vedkommendes presidentår. Ved annonseringen av hver enkelt komités oppgaver skal presidenten vise til aktuelt RI materiale.

Serviceprosjektkomitèen skal ta hensyn til yrkestjenesten, samfunnstjenesten og internasjonal tjeneste ved utformingen av årets planer.

Hver enkelt komité skal ha et særskilt mandat, klart definerte mål og handlingsplaner etablert ved begynnelsen av hvert år for gjennomføring i løpet av året. Det skal være innkommende presidents ansvar å vise det nødvendig lederskap for å utarbeide en anbefaling om klubb-komitèer, mandater, mål og planer til styret før begynnelsen av året, som nevnt ovenfor.

**Artikkel 12 - Kontingent**

Kontingenten for hvert Rotaryår vedtas med simpelt flertall på ordinært årsmøte, etter forslag fra styret.

Kontingenten skal betales årlig, etter frister fastsatt av styre. En del av kontingenten brukes til å dekke klubbens avgift til RI og distriktskontingent.

**Artikkel 13 - Finanser**

**Pkt. 1.**
Ved begynnelsen av hvert Rotaryår skal styret utarbeide et budsjett over antatte inntekter og utgifter for året, som skal angi grensen for utgiftene til de forskjellige formål, med mindre annet besluttes av styret.

**Pkt. 2**.
Kassereren skal sette alle klubbens midler inn i en bank som styret velger. Klubbens midler skal deles i to adskilte deler: klubbdrift og serviceprosjekter.

**Pkt. 3**
Alle regninger skal betales av kassereren eller annen bemyndiget tillitsvalgt etter god-kjennelse av presidenten eller styret.

**Pkt. 4**
Styret er ansvarlig for at klubbens regnskaper underlegges betryggende kontroll og revisjon.

**Pkt. 5**
Tillitsvalgte som forvalter eller disponerer klubbens midler skal stille slik garanti som styret måtte kreve for at klubbens midler er sikkert plassert. Kostnadene ved en slik garanti bæres av klubben.

**Pkt. 6**
Klubbens regnskapsår går fra 1. juli til 30. juni og skal for innkreving av medlemskontingent for hele kommende foreta utskriving av kontingent umiddelbar etter at årsmøtet er gjennom-ført. Betaling av pr. capita avgift til RI og distriktet skal skje hvert år den 1. juli og den 1. januar på basis av det medlemstall klubben har på disse datoer.

**Artikkel 14 - Regier for valg av nye medlemmer**

**Pkt. 1**Farsund RK skal drive målrettet rekruttering. Medlemsmassen skal så langt som mulig gjenspeile samfunnet med krav om god karakter, god anseelse i sitt yrke og vilje til samfunnsnyttig tjeneste.

**Pkt. 2**
Ved opptak av nye medlemmer bør en vurdere:

• Realkompetanse/formalkompetanse.

• Motivasjon og engasjement.

• Arbeide for en lavere gjennomsnittsalder i klubben.

• Arbeide for en balansert kjønnsfordeling.

• God yrkesfordeling.

**Pkt. 3**
Prosedyre for opptak av nye medlemmer:

1. Styret foreslår hvor mange medlemmer som skal tas opp og forslaget vedtas på medlemsmøtet

2. Styret gir medlemskomitèen i oppdrag å foreslå det dobbelte antall klassifikasjoner og melde dette til styret i prioritert rekkefølge.

3. Styret anmoder klubbens medlemmer om skriftlig forslag på kandidater til de ledige klassifikasjonene innen 14 dager.

4. Styret overlater de innkomne forslag til medlemskomitèen for vurdering og uttalelse om hvorvidt hver enkelt kandidat ansees å fylle de krav som stilles til Rotarymedlemskap. Den enkelte kandidat skal ikke gis kjennskap til at hun/han er under vurdering.

5. Dersom det er flere forslag til hver klassifikasjon skal komitèen innstille kandidatene i rekkefølge etter avstemning.

6. Styret legger resultatet fram for klubben, i et møte der bare klubbens medlemmer er til stede. Styret informerer medlemmene om kandidatens navn og klassifikasjon og anmoder om at eventuelle innsigelser skal meddeles styret skriftlig innen 14 dager.

7. Etter utløpet av innsigelsesfristen skal styret sluttbehandle medlemsopptaket og vurdere eventuelle innkomne innsigelser. Uenighet avgjøres ved avstemning.

9. Forslagsstiller eller et annet medlem utpekes som fadder for det nye medlem. Fadderen skal deretter forespørre vedkommende om hun/han vil bli medlem i klubben med de rettigheter og plikter dette innebærer. Potensielle nye medlemmer inviteres til å komme på møter og å gjennomgå et Rotarykurs før opptak.

10. Dersom det er stort frafall i forhold til foreslåtte medlemmer kan styret vurdere om antallet kandidater skal suppleres fra klassifikasjonene lenger ned på opprinnelig foreslått liste.

11. Nye medlemmer tas opp på eget møte.

**Pkt. 4**
Å få tak i nye medlemmer er en utfordring for Rotary. Alle medlemmene må ha et våkent øye for mulige kandidater gjennom hele året. Denne prosedyren kan i tillegg til ordinært opptak iverksettes til enhver tid i Rotaryåret. Nye kandidater som er godkjente og interesserte, kan møte som observatører i perioden fram til neste opptaksmøte. Oppfølging skjer av fadderne.

**Pkt. 5**
Overgang fra annen klubb eller tidligere rotarianer.

Et medlem kan tas opp fra annen klubb dersom vedkommende har avsluttet sitt medlemskap der. Overføring av medlemskap kan også foreslås av tidligere klubb.

**Pkt. 6**Når et nytt medlem er valgt, skal presidenten sørge for at medlemmet blir introdusert i klubben og får opplysningsmateriell for nye Rotarymedlemmer. Videre skal sekretæren rapportere opplysninger om det nye medlemmet til RI. Presidenten skal oppfordre fadderen til å hjelpe det nye medlemmet å bli kjent i klubben. Presidenten plasserer det nye medlemmet i en komité.

**Pkt. 7**
Klubben kan i henhold til klubblovene velge æresmedlemmer etter forslag av styret.

**Artikkel 15 - Permisjon**

Styret kan innvilge permisjon etter skriftlig søknad til styret, slik at et medlem fritas for å være til stede ved møter i klubben, enten for et nærmere bestemt tidsrom eller permanent etter 85- års reglen. Medlemmet betaler ordinær kontingent i permisjonstiden.

**Artikkel 16 - Endringer**

Disse vedtekter kan endres med to tredjedels flertall på et hvilket som helst ordinært klubb-møte der et beslutningsdyktig antall medlemmer er til stede, forutsatt at underretning om at de foreslåtte endringer har vært gitt på et foregående klubbmøte og sendt til hvert enkelt medlem minst ti (10) dager før møtet. Styret skal ha rett til å behandle forslaget på forhånd og gi innstilling til klubbmøtet.

Ingen endring i, eller tillegg til, disse vedtekter kan gjøres som ikke er i samsvar med klubb-lovene eller med lover og vedtekter for Rotary International.

**Artikkel 17. Regler for opphør.**

Dersom klubbens medlemstall skulle bli lavere enn 20 medlemmer kan styret innstille overfor årsmøtet at klubben avvikles. Et vedtak om avvikling eller opphør av klubbens eksistens er gyldig når 2/3 av de fremmøtte medlemmene på årsmøtet stemmer for avvikling/opphør.

Eventuelle gjenværende kontante midler – etter at alle forpliktelser til RI og distriktet er gjort opp – kan besluttes overført til et veldedig formål. En slik beslutning krever 2/3 flertall på årsmøtet som beslutter avvikling/opphør.